# Jocs Olímpics d'Hivern de 1936

Els Jocs Olímpics d'Hivern de 1936, oficialment anomenats IV Jocs Olímpics d'Hivern, es van celebrar a la ciutat de Garmisch-Partenkirchen (Alemanya) entre els dies 6 i 16 de febrer de 1936. Hi participaren un total de 646 esportistes (566 homes i 80 dones) de 28 comitès nacionals que competiren en 6 esports i 17 especialitats.

## Ciutats candidates

El 13 de maig de 1931 el Comitè Olímpic d'Alemanya feu efectiu l'article 6 de la Carta Olímpica, pel qual s'establia la prioritat del comitè olímpic organitzador dels Jocs Olímpics d'Estiu de 1936 a organitzar els Jocs Olímpics d'Hivern. En la 31a Sessió del Comitè Olímpic Internacional, celebrada el 7 de juny a Viena (Àustria) es va escollir la ciutat de Garmisch-Partenkirchen (Alemanya) com a seu dels Jocs Olímpics d'Hivern de l'any 1936, tornant a coincidir novament les seus dels Jocs Olímpics d'hivern i d'estiu en un mateix país.

## Comitès participants

En aquests Jocs Olímpics participaren un total de 646 competidors, entre ells 566 homes i 80 dones, de 28 comitès nacionals diferents.
Respecte a l'edició anterior participaren per primera vegada els comitès d'Austràlia, Bulgària, Espanya, Grècia, Liechtenstein i Turquia, i retornaren a la competició Estònia, Iugoslàvia, Letònia, Luxemburg i els Països Baixos després de la seva absència en l'edició de 1932.
| Alemanya (55) Austràlia (1) Àustria (60) Bèlgica (27) Bulgària (7) Canadà (29) Espanya (6) Estats Units (55) Estònia (5) Finlàndia (19) | França (28) Grècia (1) Hongria (25) Itàlia (44) Iugoslàvia (17)  Japó (31) Letònia (26) Liechtenstein (4) Luxemburg (4) Noruega (31) | Països Baixos (8) Polònia (20) Regne Unit (38) Romania (15) Suècia (32)  Suïssa (34) Turquia (6) Txecoslovàquia (22) |

## Esports disputats

Un total de 6 esports foren disputats en aquests Jocs Olímpics, realitzant-se un total de 17 proves. En aquesta edició s'introduí una nova modalitat esportiva, l'esquí alpí, i es realitzaren com a esport de demostració proves en patrulla militar i eisstock.

## Fets destacats

* Els Jocs foren ignaugurats per Adolf Hitler, i igual que els Jocs Olímpics d'Estiu de 1936 realitzats a Berlín els utilitzà per a la seva propaganda política.
* L'esquí alpí feu la seva primera aparició en aquests Jocs en la modalitat de combinada alpina, unió dels resultats en descens i eslàlom.
* El Comitè Olímpic Internacional (COI) prohibí als monitors d'esquí participar en les competicions d'esquí alpí. Aquesta decisió va provocar el desacord dels esquiadors austríacs i suïssos que van boicotejar les proves.
* Els grans vencedors dels Jocs foren els noruecs Ivar Ballangrud que guanyà tres medalles d'or i una de plata en patinatge de velocitat sobre gel i Sonja Henie, que aconseguí guanyar la seva tercera medalla d'or en patinatge artístic sobre gel.
* Les medalles d'aquesta edició són considerades les més pesades i grans de la història. Tenien 100 mm de diàmetre, 4 mm d'ample i pesaven 324 grams.
* L'equip d'hoquei sobre gel del Regne Unit, format per canadencs, s'imposà davant l'equip del Canadà en la final del torneig olímpic.

## Medaller

Deu comitès amb més medalles en els Jocs Olímpics de 1936. País amfitrió ressaltat.
| Jocs Olímpics d'hivern de 1936 | Jocs Olímpics d'hivern de 1936 | Jocs Olímpics d'hivern de 1936 | Jocs Olímpics d'hivern de 1936 | Jocs Olímpics d'hivern de 1936 | |
| Posició | País | | | | Total |
| 1 | Noruega | 7 | 5 | 3 | 15 |
| 2 | Alemanya | 3 | 3 | 0 | 6 |
| 3 | Suècia | 2 | 2 | 3 | 7 |
| 4 | Finlàndia | 1 | 2 | 3 | 6 |
| 5 | Suïssa | 1 | 2 | 0 | 3 |
| 6 | Àustria | 1 | 1 | 2 | 4 |
| 7 | Regne Unit | 1 | 1 | 1 | 3 |
| 8 | Estats Units | 1 | 0 | 3 | 4 |
| 9 | Canadà | 0 | 1 | 0 | 1 |
| 10 | França | 0 | 0 | 1 | 1 |
| 10 | Hongria | 0 | 0 | 1 | 1 |

### Medallistes més guardonats

| Nom | CON | Disciplina | | | | Total |
| Ivar Ballangrud | Noruega | Patinatge de velocitat | 3 | 1 | 0 | 4 |
| Oddbjørn Hagen | Noruega | Esquí de fons | 1 | 2 | 0 | 3 |
| Birger Vasenius | Finlàndia | Patinatge de velocitat | 0 | 2 | 1 | 3 |
| Ernst Baier | Alemanya | Patinatge artístic | 1 | 1 | 0 | 2 |
| Joseph Beerli | Suïssa | Bobsleigh | 1 | 1 | 0 | 2 |

## Vegeu també

* Comitè Olímpic Internacional
* Jocs Olímpics

## Notes

* ↑ (anglès) PDF Allocation of the Games of the XIth Olympiad. Bulletin Officiel du Comit‚ International Olympique, July, 1931, No. 18, p. 15. Arxivat 2010-06-13 a Wayback Machine.
* ↑ (anglès) Història dels vots per escollir les seus olímpiques Arxivat 2008-05-25 a Wayback Machine.

## Enllaços externs

* (alemany) Informe oficial Arxivat 2007-08-09 a Wayback Machine.